Plaasmoord eerste in byna twee dekades in dié gebiedFrans Venter Frans Venter (68) se vrou, ŉ mediese dokter, wou Woensdag self haar man dood verklaar nadat hy op hul plaas in die Kroondal-omgewing naby Rustenburg, Noordwes, oorval en vermoor is. “Dit is my man, ek sal hom dood verklaar,” het Venter se vrou aan reaksielede op die moordtoneel gesê toe hulle ŉ ambulans wou ontbied. “Dit het baie van haar gevat om dit te doen. Dít terwyl sy heeltyd koel en kalm gebly het,” vertel ŉ woordvoerder van AfriForum se buurtwag in Rustenburg wat die tweede persoon op die toneel was. Venter se moord is die eerste moord in tussen 15 en 20 jaar om in hierdie plaasgebied plaas te vind. Maroela Media het vroeër berig vier mans het Woensdag omstreeks 07:30 Venter se plaas betree en die huiswerkers en tuinwerker buite oorrompel en met elektriese kabels vasgebind. Die verdagtes het hierna toegang tot die huis verkry en Venter oorval. Hy is erg aangerand en doodgesteek. Volgens die woordvoerder het die mans geld geëis, maar Venter het “óf nie geld gehad óf wou nie geld gee nie”. ŉ Onderonsie het gevolg. “Venter het ŉ redelike bakleiery teen die ouens opgesit, maar manalleen het hy toe die stryd teen die vier mans verloor.” Volgens kol. Adéle Myburgh, polisiewoordvoerder, is talle items deur die verdagtes geroof voor hulle te voet van die toneel gevlug het. Die tuinwerker kon daarin slaag om homself los te maak en het op ŉ buurplaas alarm onder werkers gemaak. Die boer is daarna deur die werkers van die aanval ingelig en hy is eerste uit na die toneel. Die boer het die AfriForum-woordvoerder daarna ook van die aanval in kennis gestel, wat hom toe na die toneel gehaas het. “Tydens my reaksie het ek lede van die AfriForum-buurtwag, ŉ plaaslike veiligheidsmaatskappy, Ratel Sekuriteit, en die polisie ontbied. “Met my aankoms daar het die boer wat eerste op die toneel gereageer het, my ingelig dat Frans reeds dood is.” Chris Lombard van Ratel Sekuriteit was daarna op die toneel, gevolg deur AfriForum-buurtwaglede en die polisie. “Ek het saam met Lombard die gebied gefynkam en toegangspunte tot die plaas gesoek. Ons het ook op plaaslike veiligheidsgroepe gevra vir inligting wat tot die verdagtes se inhegtenisneming kan lei. “Binne vyf tot tien minute daarna het iemand ons gebel en gesê die verdagtes na wie ons op soek is, is nou net by sy plaas verby. Lombard het in dié omgewing gepatrolleer en het kort daarna een van die verdagtes vasgetrek.” Die polisie het teen die middag ŉ tweede verdagte nie ver van waar die eerste verdagte vasgetrek is nie, in hegtenis geneem. Die twee verdagtes sal na verwagting Vrydag in die Rustenburgse landdroshof verskyn. Die ander twee verdagtes is steeds op vrye voet, maar volgens die woordvoerder verwag hulle binnekort ŉ inhegtenisneming. AfriForum gaan Vrydagaand ŉ vergadering hou om opnuut bewusmaking onder mense in die Kroondal-omgewing te skep oor plaasaanvalle en -moorde. “Ons wil die mense leer om meer paraat te wees en selfs motiveer om by plaaslike buurtwagte aan te sluit.”